દાખલા તરીકે ‘મધર ઈન્ડિયા’ના એક ખાસ શોમાં મહેબૂબ ખાને મહારાષ્ટ્રના ગવર્નર સાથે કમાલનો પરિચય કરાવતી વખતે ગવર્નરને કહ્યું: ‘આ છે કમાલ અમરોહી, મીનાકુમારીના પતિ.’ નરગિસે એમ કહીને વાત વાળી લેવાનો પ્રયત્ન કર્યો કે, ‘કમાલ સાહેબ ઊર્દૂ સાહિત્યમાં બહુ મોટું નામ છે.’ પરંતુ કમાલને ભયંકર ગુસ્સો ચડ્યો. મહેબૂબ ખાનની એ ભૂલની સજા એણે મીનાને કરી. મીના જેમ વધુ સફળ અભિનેત્રી ગણાતી ગઈ તેમ તેમ કમાલમાં લઘુતાગ્રંથિ (ઈન્ફિરીયોરીટી કોમ્પલેક્સ) વધતી ગઈ. કમાલના સંગે મીનાકુમારીને પહેલાં તમાકુવાળાં પાન અને પછી શરાબનું વ્યસન લાગ્યું. અંગત જીવનની હતાશા ભૂલવા મીના વધુ ને વધુ શરાબ પીતી ચાલી અને વાસ્તવજીવનમાં ફિલ્મ ‘સાહિબ બીબી ગુલામ’ની છોટી બહુ બની રહી. આખરે શરાબે જ એનો જીવ લીધો.